С кариера, продължила над 60 години, и с над 100 милиона продадени копия на албумите си Юргенс е сред най-успешните музиканти в немскоезичния свят. Участва три поредни пъти на песенния конкурс „Евровизия“, представяйки Австрия: за първи път – през 1964 г. с песента "Warum nur, warum?" („Защо, защо?“), с която се класира на 6-о място; за втори път – през 1965 г. с песента "Sag ihr, ich lass' sie grüßen" („Кажи ѝ, че я поздравявам“), с която се класира на 4-то място, и за трети път – през 1966 г. с "Merci, chérie" („Благодаря ти, скъпа“), с която се класира на 1-во място и носи първата победа на Австрия в конкурса. Творчеството му е предимно на немски език, но освен на него има записани и издадени песни и албуми на английски, както и на други езици.